Page:Jockey & Maggy's courtship, and unlucky marriage.pdf/8

 Mag. Deed, Mither, am gaun to be married and the muck were out.

Mith. Dear, Maggy, and wha's thou gaun to get, 'tis no auld bubly Tammie?

Mag. Na, na, he's a braw young man; an I'll tell you, 'tis Johnny Bell ; and his mither sent him to the market just to court me anse errand.

Mith. Deed, Maggy, ye'll no be ill yoked wi' him, he's a gay well gaun fellow, right spruce, maist like an ill-far'd gentleman— Hey, guidman, do ye hear that our Maggy is gawn to be married an the much were a' ance out.

Fath. Na, na, I'll no allow that until the peats be custen and hurl'd.

Mag. O father! 'tis dangerous to delay the like o' that, I like him an he likes me 'tis best to strike the iron whan 'tis hot.

Fath. An wha's she gaun to get guidwife?

Mith. An what think ye guidman?

Fath. A what was I herie, an the please hersel, am pleas'd already.

Mith. Indeed she's gawn to get Johnny Bell, as clever a little fellow as in a' the Barronry where he bides.

Fath. A-well, a-well herie, she's your' as well as mine, gie her to wha ye please.

Mith. A-well Maggy, I'se hae a' thing ready, an I'll hae thee married or this month be done.